Nuwe app gee gratis Wi-Fi in minibus-taxi's | Netwerk24
Nuwe app gee gratis Wi-Fi in minibus-taxi's
21 April 2015 12:45
Daar is daagliks meer as 10 miljoen mense wat 'n minibus-taxi neem en elke passasier is gemiddeld meer as 'n uur per dag in die taxi.
'n Nuwe app, Moovah!, is Dinsdag bekend gestel om voordeel te trek uit dié vasgevange verbruikersmark.
Moovah! verskaf gratis Wi-Fi aan taxi-passasiers.
Dit is 'n produk van Onroot, 'n mediamaatskappy, en is in samewerking met Absa en SA Taxi, die finansier van minibustaxi's en deel van die genoteerde Transaction Capital, bekend gestel.
'n Moovah!-toestel word in geselekteerde taxi's geïnstalleer en nadat die verbruiker die app op sy slimfoon afgelaai het, kry hy toegang tot digitale inhoud op die app.
Die Moovah!-app is die idee van Megan Harrison, hoof van Onroot.
"Anders as ander Wi-Fi-dienste bied die Moovah!-app nie slegs gratis internetkonnektiwiteit nie. Dit gee toegang tot mobiele inhoud wat afgelaai of gestroom kan word teen 'n hoë spoed, sonder dat 3G of ADSL nodig is," sê Harrison.
As passasiers in 'n Moovah!-taxi ry, sal hulle kan konnekteer aan die internet en musiek, speletjies, video's en artikels na hul slimfone deur die app kan aflaai.
Verbruikers kan ook punte verdien deur peilings in te vul op die app of deur advertensies te kyk. Die punte word dan in data omgeskakel en kan gebruik word om onder meer Facebook, Twitter of WhatsApp te gebruik.
"Elke 100 punte wat 'n passasier verdien, is gelykstaande met 10 MB data," sê Harrison.
Volgens haar gee die app deelnemende handelsname 'n geleentheid om baie spesifieke verbruikers regstreeks te teiken. Die stelsel en app is geospesifiek en weet waar op 'n gegewe roete verbruikers hulle bevind. Daarom kan handelsname spesiale aanbiedinge aanbied en verbruikersinligting kry spesifiek tot 'n taxiroete, sê sy.